በሽታው እየተባባሰ በመሆኑ መዘናጋት እንደማይገባ ተገለጸ ለከተማ አስተዳደሩ ከ16 ሚሊዬን ብር በላይ ድጋፍ ተደርጓል፤
አዲስ አበባ፡- አሁን ባለው ሁኔታ የኮሮና ቫይረስ ወረርሽኝ እንደ አገር እየጠፋ ሳይሆን እየተባባሰ ያለበት ወቅት እንደመሆኑ ህብረተሰቡ ከመዘናጋት ይልቅ አስፈላጊውን ጥንቃቄ ሊያደርግ እንደሚገባ የአዲስ አበባ ከተማ አስተዳደር ገለጸ። የከተማ አስተዳደሩ በስምንተኛው ዙር የድጋፍ ማሰባሰብ መርሃ ግብሩ ከ16 ሚሊዬን ብር በላይ የሚገመት የገንዘብና የአይነት ድጋፍ አግኝቷል።
በዚህ መርሃ ግብር ላይ፤ የአዲስ አበባ ከተማ አስተዳደር ገቢዎች ባለስልጣን ከ15 ቅርንጫፍ ጽህፈት ቤቶች የኮሮና ወረርሽን ለመከላከል የሚደረገውን ስራ ለመደገፍ ያሰባሰበውን ከ16 ሚሊዮን ብር በላይ በገንዘብና በአይነት የሚገለጽ ድጋፍ ለከተማ አስተዳደሩ አስረክቧል። ከባለስልጣኑ ባለፈ ሌሎች ግለሰቦች፣ ድርጅቶችና ተቋማትም ድጋፋቸውን በገንዘብና በዓይነት አስረክበዋል።
በምክትል ከንቲባ ማዕረግ የመንግስት ተቋማት አስተባባሪ ኢንጂነር እንዳወቅ አብጤ ትናንት በማዘጋጃ ቤት በተከናወነ የገቢ ማሰባሰብ መርሃ ግብር ላይ እንደተናገሩት፤ የከተማ አስተዳደሩን ጥሪ ተከትሎ በዚህ መልኩ ድጋፍ እያደረጉ ያሉ ተቋማት አገራዊ ግዴታቸውን እየተወጡ በመሆኑ ምስጋና ይገባቸዋል። ይሁን እንጂ ወረርሺኙ እየተስፋፋ ባለበት በዚህ ወቅት ህብረተሰቡ ከመዘናጋት ይልቅ መጠንቀቅ ይኖርበታል።
ኢንጂነር እንዳወቅ፤ የኮሮና ቫይረስ ወረርሽኝ ወደ ኢትዮጵያ ከገባ ጀምሮ ወረርሽኙን ለመከላከል፣ ለመቆጣጠርና ለመግታት፤ እንዲሁም በሂደቱ በዝቅተኛ የኑሮ ደረጃ ላይ የሚገኙ የህብረተሰብ ክፍሎች ለማህበራዊና ኢኮኖሚያዊ ችግር ተጋላጭ እንዳይሆኑ ይረዳ ዘንድ የከተማ አስተዳደሩ ባቀረበው ጥሪ መሰረት በገንዘብም፣ በዓይነትም ድጋፍ ያደረጉ ግለሰቦች፣ ተቋማትና ድርጅቶች በአጠቃላይ በጎ ሰዎች ሁሉ ምስጋና አቅርበዋል። 
እንደዚህ ያሉ ድጋፎች በፍጹም ቅንነትና በልባዊ ልግስና ከደረሰብን ማንኛውም ወረራ በተደረጉ ጥሪዎች ሁሉ የተደረጉ ድጋፍና ልገሳዎች እንደመሆናቸው ይህን ያደረጉ ድርጅቶችና ተቋማት አገራዊ ግዴታችሁን የተወጡ ናቸው። ይሄው ድጋፍም በእነርሱም ሆነ በሌሎች በጎዎች ተጠናክሮ ሊቀጥልና የመጣውን ወረርሽኝ በጋራ ለማስወገድ መስራት ይገባል ብለዋል።
በርክክብ መርሃ ግብሩ ወቅት እንደተገለጸው፤ ድጋፉ ባለስልጣኑ በ15ቱም ቅርንጫፎቹ አማካኝነት በስራቸው ያሉ ባለሃብቶችንና ድርጅቶችን በማስተባበር የተገኘ ነው። በዚህም መሰረት በገንዘብ 15 ሚሊዮን 603 ሺህ 800 ብር የተገኘ ሲሆን፤ 745ሺህ 787 ብር የሚገመት ዋጋ ያላቸው ቁሳቁሶችም በዓይነት ተሰብስቧል። በተመሳሳይ በገንዘብ ያልተቀየሩ ድጋፎች የተገኙ ሲሆን፤ አንድ ፒካፕ መኪና፣ ለአገልግሎት የሚውሉ ህንጻዎችና አራት አልጋዎች ተገኝተዋል። ይሄም ባለህብቱ እንደ አገር የመጣውን ወረርሺኝ ከመንግስት ጎን ሆኖ ለመከላከል ያለውን ቁርጠኝነት አመላካች ነው ተብሏል።
ባለስልጣኑ አሰባስቦ ካስረከበው ድጋፍ ባለፈ በተቋምና በግለሰብ ደረጃ የተለያዩ ልገሳዎች ተደርገዋል። በዚህም መሰረት ኒሃም ኢንተርናሽናል 300 ሺህ ብር እና በእህት ኩባንያዎቹ ብራይት ኢሜጅ ቢዝነስ ኃ.የተ.የግ. ማህበር የተመዘገበ ለተለያየ ባለሙያዎች እንዲውል ሳር ቤት የሚገኝና በወር 150 ሺህ ብር የሚከራይ ቪላ ቤት፤ የልደታ ማርያም ማህበርተኞች 20 ሺህ ብር፤ ጉለሌ ፕላስቲክ ኢንዱስትሪ ኃ.የተ.የግ.ማህበር 50 ሺህ ብር፤ የአዲስ አበባ ከተማ የመንጃ ፈቃድ ማሰልጠኛ ተቋማት 300 ሺህ ብር፤ የአዲስ አበባ ቤቶች ልማት ፕሮጀክት 151 ሺህ ብር የሚያወጡ የተለያዪ ቁሳቁሶች፤ በእለቱ በግለሰቦችን ድርጅቶች በአይነትና በጥሬ ገንዘብ ከተበረከቱት መካከል ይገኙበታል።
አዲስ ዘመን ሚያዝያ 30/2012ወንድወሰን ሽመልስ